লাখো ভক্তের ঢল গঙ্গাসাগরে, ভিড় সামলাতে ড্রোন-নজরদারি

দক্ষিণ ২৪ পরগনা: দক্ষিণ ২৪ পরগনার (South 24 Pargana) গঙ্গাসাগরে (Gangasagar) আসন্ন মকর সংক্রান্তি উপলক্ষে লাখো পুণ্যার্থীর ভিড় সামলাতে বড়সড় প্রস্তুতি নিচ্ছে প্রশাসন। এবার সুরক্ষা ও ভিড় নিয়ন্ত্রণে একাধিক নতুন প্রযুক্তিনির্ভর ব্যবস্থা চালু হচ্ছে। গঙ্গাসাগরের (Gangasagar) বিভিন্ন ড্রপগেটে বসানো হবে ট্রাফিক লাইট, পাশাপাশি নজরদারির জন্য ব্যবহার করা হবে ড্রোন।

প্রতিবছরই গঙ্গাসাগরে ভিড় সামলাতে বাঁশের ব্যারিকেড দিয়ে ড্রপগেট তৈরি করা হয়, যেখানে পুণ্যার্থীদের আটকে রেখে ধাপে ধাপে এগোনোর ব্যবস্থা থাকে। তবে এবার সেই ব্যবস্থাকে আরও আধুনিক করা হচ্ছে। প্রশাসনের সিদ্ধান্ত অনুযায়ী, ড্রপগেটগুলিতে ট্রাফিক লাইট বসানো হবে। এর ফলে দূর থেকেই পুণ্যার্থীরা বুঝতে পারবেন কখন দাঁড়াতে হবে আর কখন এগোতে পারবেন। সুন্দরবন পুলিশ জেলার সুপারিশ মেনেই এই উদ্যোগ নেওয়া হয়েছে। মোট ৪০টি জায়গা চিহ্নিত করা হয়েছে, যার মধ্যে লট এইট, কচুবেড়িয়া এবং মেলা গ্রাউন্ডের বিভিন্ন গুরুত্বপূর্ণ অংশ রয়েছে। ইতিমধ্যেই কোথায় কোথায় ড্রপগেট বসবে, তার পরিদর্শন শুরু হয়েছে।

আরও পড়ুন: আজ থেকে বাড়ছে পারদ, জাঁকিয়ে শীত কবে ফিরবে?

ভিড়ের উপর নজর রাখতে বসানো হচ্ছে ৩১টি ওয়াচ টাওয়ার। নিরবিচ্ছিন্ন বিদ্যুৎ সরবরাহ নিশ্চিত করতে মেলা প্রাঙ্গণ ও সংলগ্ন এলাকায় তৈরি করা হচ্ছে ২২০টি সাবস্টেশন। পাশাপাশি, পুণ্যার্থীদের সুবিধার জন্য থাকছে ১৫৫টি মোবাইল চার্জিং পয়েন্ট।

এবারের ব্যবস্থাপনায় বিশেষ গুরুত্ব পাচ্ছে ড্রোন। ভেসেল আটকে যাওয়া বা কোনও এলাকায় পুণ্যার্থীরা সমস্যায় পড়লে, ড্রোনের মাধ্যমে সেখানে খাবার বা প্রয়োজনীয় সামগ্রী পৌঁছে দেওয়া যায় কি না, তা খতিয়ে দেখছে প্রশাসন। একই সঙ্গে ড্রোনের সাহায্যে ভিড়ের গতিবিধি, চাপের জায়গা ও সার্বিক পরিস্থিতির সঠিক ছবি ও তথ্য বিশ্লেষণ করা হবে।

সব মিলিয়ে, এবার গঙ্গাসাগর মেলায় ‘ম্যান ম্যানেজমেন্ট’ বা ভিড় নিয়ন্ত্রণে কোনও ঝুঁকি নিতে চাইছে না প্রশাসন। প্রযুক্তি আর পরিকল্পনার সমন্বয়ে পুণ্যার্থীদের নিরাপদ ও নির্বিঘ্ন স্নান নিশ্চিত করাই লক্ষ্য।